Správa zo zahraničnej pracovnej cesty

1.	Účastníci ZPC:

Titul, meno a priezvisko:	PhDr. Lucia Auxtová	
Pracovisko:	Ministerstvo školstva, vedy, výskumu a športu SR 
Stromová 1, 813 30 Bratislava	
Pracovné zaradenie:	štátny radca	
Znalosť jazykov:	Aj 

	

2.	 Zahraničná pracovná cesta:

Štát:	Maďarsko 	
Mesto:	Budapešť	
Vykonaná v dňoch:	13. – 14. 2. 2014	
Prijímajúca organizácia:	Ministerstvo pre ľudské zdroje, Maďarsko 	
Účel cesty:	Stretnutie krajín  Stredoeurópskej spolupráce v oblasti celoživotného vzdelávania (skr.  „CECE“ – Central European Cooperation in Education) .	
Spôsob financovania:	MŠVVŠ, Maďarské ministerstvo pre ľudské zdroje

3.	Rámcový program pobytu:

13.2.2014
13.2.2014

14.2.2014

	Príchod  do Budapešti, presun do hotela, ubytovanie. 
Spoločné rokovania účastníckych krajín na Ministerstve pre ľudské zdroje. 

Ukončenie rokovaní a v poobedných hodinách návrat vlakom do Bratislavy.

	

		
4.	Priebeh rokovaní

V Budapešti sa v dňoch 13. – 14. 2. 2014  uskutočnilo Stretnutie krajín  Stredoeurópskej spolupráce v oblasti celoživotného vzdelávania (skr.  CECE – Central European Cooperation in Education) na úrovni GR zodpovedných za riadenie tejto multilaterálnej platformy. Cieľom rokovania bolo vytýčenie si konkrétnych oblastí spolupráce po podpise Memoranda o porozumení medzi Rakúskom, Českou republikou, Maďarskom, Slovenskou republikou a Slovinskom, ktoré bolo podpísané v júli roku 2013. Všetky členské krajiny mali v krátkosti predstaviť systém vzdelávania vo svojej krajine a aj to, kde sa agenda CECE v rámci zriadenia ministerstiev nachádza. 

Maďarské ministerstvo pre ľudské zdroje navrhlo dve prioritné témy rokovania. Išlo o internacionalizáciu vysokoškolského vzdelávania a Program Erasmus+. 

V SR by sa malo k otázke internacionalizácie vysokoškolského prostredia pristupovať systematicky a v prvom kroku by mal byť vytvorený strategický dokument, ktorý zmapuje podrobne súčasný stav, identifikuje výzvy a príležitosti pre slovenský vzdelávací systém v tejto oblasti a navrhne nástroje na dosiahnutie určených cieľov. 

Na zabezpečenie jednotného postupu MŠVVaŠ SR v implementácii programu Erasmus+, ako aj vzhľadom na potrebu zapojiť do napĺňania cieľov programu Erasmus+ relevantné sekcie, pracuje SR na stanovení vhodného mechanizmu  koordinovaného riadenia programu Erasmus+ na národnej úrovni. Na tieto účely bude zriadená interná pracovná skupina pre program Erasmus+, do ktorej budú zapojené príslušné relevantné sekcie MŠVVaŠ SR. V prípade potreby MŠVVaŠ SR môže vytvoriť ad hoc pracovné skupiny na riešenie špecifických oblastí implementácie programu. Interná pracovná skupina sa bude vyjadrovať k prioritám programu, zabezpečovať prehĺbenie synergií z oblasti vzdelávania a odbornej prípravy s mládežou a športom, zabezpečovať širokú podporu dopadu programu na národnej úrovni, využívanie a šírenie výsledkov programu v praxi, k čomu bude vydávať odporúčania. 

Slovenská republika prostredníctvom Národnej agentúry Erasmus+ navrhla aj niekoľko možných oblastí spoločného záujmu.

Krajiny CECE by moli spolupracovať na niektorých témach, resp. oblastiach, ktoré by mohli byť spoločným záujmom v stredoeurópskom regióne s prepojením na Erasmus+. Národná agentúra Erasmus+ pre vzdelávanie a odbornú prípravu (Slovenská akademická asociácia pre medzinárodnú spoluprácu) navrhuje nasledovné témy, ktoré by mohli byť zaujímavé aj pre ostatné krajiny CECE:

-	Európske politiky – ECVET, EQAVET
-	Internacionalizácia vysokoškolského/stredoškolského vzdelávania
-	Zvyšovanie uplatniteľnosti absolventov stredných/vysokých škôl
-	Zvyšovanie atraktívnosti odborného vzdelávania a prípravy
-	Zvyšovanie atraktívnosti štúdia prírodovedných a technických smerov/odborov (STEM)

Vybraná téma by mohla byť zahrnutá do pracovného plánu Národnej agentúry Erasmus+ na rok 2015 v rámci TCA (Transnational Cooperation Activities – jedna z povolených aktivít v rámci Erasmus+). Na jej základe by sa v niektorej zo zapojených krajín (môže to byť aj SR) organizoval kontaktný seminár pre relevantné školy/inštitúcie na vybranú tému, v rámci ktorého by vznikli návrhy nových nadnárodných projektov financovaných zo zdrojov Erasmus+. Za organizáciu kontaktného seminára by bola zodpovedná národná agentúra. 

Príklad spoločnej témy: 

Príkladom konkrétnej aktivity (v prípade, že bude záujem o téme vzdelávania na pracovisku – work-based learning) by mohol byť súčasný projekt tematického monitoringu Work-based learning, kde na rok 2014 je naplánovaný kontaktný seminár na túto tému v rámci TCA – čiže ak by sa krajiny CECE dohodli – je možné ísť do projektovej roviny riešenia tejto oblasti. Kontaktný seminár by sa mal konať v Nemecku pravdepodobne v decembri 2014, zúčastní sa ho  v prvom rade 7 signatárskych krajín Memoranda o porozumení k Work-based learning, ale zrejme budú prizvané aj ostatné krajiny zapojené do projektu WBL. V tejto súvislosti by bolo vhodné stihnúť ešte termín na podávanie projektov na rok 2015 (v roku 2014 to projektovo nebude možné realizovať – ako jediná forma spolupráce bude tento kontaktný seminár). Ale v rámci samotného projektu WBL sa pripravujú národné a regionálne semináre, konferencia v Bruseli a chystajú sa ešte dve takéto podujatia do roku 2015. Termíny sa však ešte len stanovujú, takže bližšie informácie budú neskôr.

V rámci výmeny informácií prezentovala maďarská strana aj pripravovanú aktivitu zameranú na podpornú sieť európskych talentov (3.európsky deň talentov), ktorá sa uskutoční v dňoch 8.-10. mája 2014 v Budapešti. Malo by ísť o veľkú medzinárodnú konferenciu na podporu talentovaných odborníkov a talentovanej mládeže.   

Slovinská strana predniesla veľmi populárny projekt pod názvom „Simbioza“ zameraný na dobrovoľnícku činnosť s primárnym zameraním sa na pomoc komunite starších ľudí pri posilňovaní IKT zručností. V roku 2011 sa do projektu zapojilo viac ako 2500 mladých dobrovoľníkov, ktorí oboznámili  takmer 5200 starších ľudí so základnými počítačovými zručnosťami. Projekt priniesol v roku 2011 veľký úspech a preto sa v roku 2012 opakoval a dosiahol opäť veľmi prekvapujúce a uspokojivé výsledky. V roku 2013 ešte viac vzrástol počet mladých dobrovoľníkov participujúcich na tomto projekte. Projekt mal prispieť k zvýšeniu kvality života hlavnej cieľovej skupiny – starších ľudí a mladých ľudí pochádzajúcich z nepriaznivého sociálneho prostredia.  

Na záver rokovaní navrhla maďarská strana zorganizovať stretnutie, ktoré by bolo zamerané výlučne na výmenu informáciu v oblasti jazykového vzdelávania (problematiku výučby cudzích jazykov). Malo by ísť o jednodňové stretnutie, ktoré by sa uskutočnilo podobne ako stretnutie GR zodpovedných za CECE s tou výnimkou, aby sa tohto stretnutia zúčastnili len experti v oblasti jazykového vzdelávania za účasti predstaviteľov zodpovedných za CECE.  
5.	Odporúčané závery
	Dohodnúť sa na vyslaní experta v oblasti jazykového vzdelávania, ktorý by sa zúčastnil na expertnom stretnutí krajín CECE koncom roka 2014 v Budapešti. Naďalej aktívne prispievať k výmene informácií medzi krajinami CECE s cieľom nadviazať užšiu cezhraničnú spoluprácu. 
6.	Prehľad prinesenej dokumentácie

Dokumentácia z konferencie vrátane rôznych propagačných materiálov týkajúcich sa predmetnej problematiky je uložená na SMSEZ MŠVVaŠ SR. 

7.	Prínos ZPC

Prínosom účasti na rokovaní boli okrem iného aj osobné stretnutia s ďalšími expertmi a účastníkmi stredoeurópskeho regiónu, ktorí sú zodpovední za riešenie rôznych oblastí európskej spolupráce. Výmena informácií v tejto oblasti na medzinárodnej pôde je z pohľadu Slovenskej republiky veľmi inšpiratívna.   

8.	Spôsob zverejnenia výsledkov

Správa zo ZPC bola zaslaná príslušnému odboru SMSEZ, ktorý ju zverejní na internetových stránkach MŠVVŠ SR. Súhlasím so zverejnením správy na internete.

Správu vypracovala:     Lucia Auxtová, odbor európskych záležitostí a CŽV, SMSEZ

Dátum:                         26. 2. 2014 

Správu schválil: Ing. Vladimír Belovič, CSc., generálny riaditeľ sekcie medzinárodnej spolupráce, európskych záležitostí a CŽV Ministerstva školstva, vedy, výskumu a športu SR